COLUMNA lui TRAIAN și COZIA lui MIRCEA

COLUMNA lui TRAIAN și

COZIA lui MIRCEA

…monument în piatră, aflat în Forul lui Traian, a fost inaugurat, cu mare fast și mândrie, de către locuitorii Romei, la 12 mai anul 113 d. Hr .! Gloria împăratului lor, Traian, cel care i-a înfrânt pe bravii daci, este istorisită pe cele 18 metope – blocuri masive de marmură de Carrara – fiecare cântărind câte 40 de tone! – folosind un condei special: dalta de sculptură în marmură, în tehnica basoreliefului, cu scene de luptă, din cele două campanii, împotriva dacilor . În partea de sus, scene din primul război – anii 101-102, iar în partea de jos, din cel de al doilea, anii 105-106.

COLUMNA reprezintă un apogeu al artei basoreliefului istoric roman, cele 124 de episoade care îmbracă, în spirală trunchiul coloanei au virtuțile unor fotograme de peliculă cinematografică …

Da, chiar un film, o peliculă suis- generis sunt aceste povești care ilustrează – și sunt un suport în piatră al comentariilor despre războaiele dacice scrise de Traian în lucrarea sa istorică: „De bello dacico”.

Ce sentiment mai mare de mândrie patriotică, pentru noi, românii, care neam născut ca popor, în urma acestor războaie, și ne-am desăvârșit ființa națională, să conștientizăm că acest monument este chiar „actul mostru de naștere ” …sau, cu o altă expresie (tandră!) ”reportajul în piatră ”despre condiția istorică a formării poporului român!

Să-l amintim și pe iscusitul arhitect Apolodor din Damasc, care, din ordinul împăratului Traian a construit și podul de la Turnul Severin – pentru oastea romană, la anul 105 d. Hr., dar și mărețul monument Columna lui Traian!

12 mai 113 – anul inaugurării Columnei este atestat de documentele fragmentare păstrate de orașul Ostia, de lângă Roma.

În vârful Columnei a fost pusă statuia lui Traian, dispărută și înlocuită, în 1598, de Papa Sixtus al V lea, cu statuia în bronz a Sfântului Petru.

Avem, la noi acasă, o copie a Columnei, în mărime naturală, creată între anii 1939 – 1942, și expusă, din 1972, în plan orizontal, metopă cu metopă, la Muzeul Național de Istorie a României, din București.

La distanță de mai multe secole, un domnitor al Țării Românești, om viteaz, patriot, un geniu militar, un diplomat în relațiile cu statele Europei, de la aceea vreme, Mircea-cel-Bătrân a avut parte de o domnie lungă, 32 de ani, între 1386 și 1418, în Țara Românească.

Dacă Traian a ridicat o Columnă, el, Mircea a zidit o ctitorie, care să amintească viitorimii de faptele sale de arme, pentru apărarea teritoriilor țării și a independenței, în fața Imperiului Otoman . Ctitoria este COZIA – Sfânta Mânăstire, pe malul Oltului – „Sfântă mânăstire spre pomenire”, – așa cum scrie în pisania domnească … aici odihnește însuși Mircea, care a murit la 31 ianuarie 1418 Domnia lui Mircea cel Bătrân a fost lungă și mai ales rodnică, folositoare pentru supușii săi. El s-a îngrijit de nevoile statului, i-a întărit puterea de apărare, a avut și bune relații cu vecinii, venindu-le deseori în ajutor, în luptele cu oastea otomană… în timp de pace a împărțit țara în județe, a ales slujitori destoinici și cinstiți, a deschis școli în care se pregăteau tineri preoți, de asemenea i-a sprijinit și i-a încurajat pe meșteșugari.

Oamenii îl iubeau, iar de ziua nașterii sale, spun cronicarii, i-au urat „să fie voinic și puternic, asemeni lui Vlaicuvodă, mândru ca Decebal, viteaz, înțelept și bun ca Traian ….” „Orașul domniei mele ” așa numea Mircea cel Bătrân orașul, numit din vechime Râmnic …și prima atestare documentară a acestui oraș apare, într-un act al cancelariei voievodului Mircea, la 20 mai 1388, un act de danie prin care domnitorul dăruiește ctitoriei sale de la Cozia unele privilegii.

COLUMNA și COZIA – două mărturii în piatră, două dovezi ale istoriei naționale, petrecute, în secoli diferiți, …în luna mai – în Florar!

ROMANIȚA ȘTENȚEL, jurnalist

Contents